TFG ตั้ง “ไทยฟู้ดส์เฟรซมาร์เก็ต” เพิ่มช่องทางขายไก่-หมู ส่งตรงถึงมือผู้บริโภค
TFG ตั้ง "ไทยฟู้ดส์เฟรซมาร์เก็ต" เพิ่มช่องทางขายไก่-หมู ส่งตรงถึงมือผู้บริโภค
2 ก.ย. 2563

นายวินัย เตียวสมบูรณ์กิจ ประธานเจ้าหน้าที่บริหาร บริษัท ไทยฟู้ดส์ กรุ๊ป จำกัด (มหาชน) หรือ TFG เปิดเผยว่าบริษัทได้มีการจัดตั้งบริษัทย่อยแห่งใหม่ เพื่อดำเนินธุรกิจศูนย์จำหน่ายสินค้าอุปโภค บริโภคในเครือบริษัท ภายใต้ชื่อ บริษัท ไทย ฟู้ดส์ เฟรซ มาร์เก็ต จำกัด (Thai Foods Fresh Market Co.,Ltd.) โดยมีวัตถุประสงค์การลงทุนเพื่อเพิ่มช่องทางการจัดจำหน่าย โดยเปิดร้านค้าให้ผู้บริโภคเข้าถึงได้มากขึ้น และเพิ่มผลประกอบการบริษัทในอนาคต
ทั้งนี้ บริษัท ไทย ฟู้ดส์ เฟรซ มาร์เก็ต จำกัด ดำเนินธุรกิจศูนย์จำหน่ายสินค้าอุปโภค บริโภค ในเครือบริษัท และสินค้าอื่น ๆ โดยมีทุนจดทะเบียน จำนวน 200,000 หุ้น มูลค่าที่ตราไว้ 100 บาท ของทุนจดทะเบียน หรือคิดเป็นมูลค่า 20,000,000 บาท
“ในช่วงปีนี้ที่ผ่านมาบริษัทฯมีการลงทุนในธุรกิจใหม่ๆอย่างต่อเนื่อง บางส่วนเพื่อช่วยลดต้นทุนและค่าใช้จ่ายของบริษัท และการเข้าไปลงทุนในธุรกิจค้าปลีกครั้งนี้ จะทำให้บริษัทฯมีช่องทางการจำหน่ายสินค้าได้เพิ่มขึ้น และสามารถเข้าถึงผู้บริโภคได้โดยตรงช่วยกระจายแหล่งรายได้ในแต่ละธุรกิจให้มีความเหมาะสม เพื่อจะสร้างเสถียรภาพความมั่นคงอย่างยั่งยืนตามเป้าหมายที่วางไว้”
ประธานเจ้าหน้าที่บริหาร กล่าวต่อถึงภาพรวมการดำเนินธุรกิจในช่วงครึ่งปีหลังยังคงมีแนวโน้มที่ดี เนื่องจากสถานการณ์การแพร่ระบาดไวรัสโควิด-19ในประเทศไทยคลี่คลายในทิศทางที่ดีขึ้น ขณะที่ราคาจำหน่ายสินค้าไก่และสุกร ยืนได้ในระดับสูง  เพราะหลังจากที่มีโรคระบาดของโรคอหิวาต์หมู (ASF) ในจีน และประเทศเพื่อนบ้าน ทำให้ความต้องการบริโภคเพิ่มขึ้น ขณะเดียวกันบริษัทฯสามารถลดต้นทุนการผลิตและค่าใช้จ่ายต่าง ๆ ได้ลดลง ทำให้ความสามารถในการทำกำไรเพิ่มขึ้นด้วย ดังนั้นทำให้บริษัทฯมั่นใจว่าในปีนี้รายได้น่าจะเติบโตระดับ 10% ตามเป้าหมายที่ตั้งไว้